b'\n_START_ARTICLE_\nAlpinism\n_START_PARAGRAPH_\nAlpinismul este o activitate uman\xc4\x83 preponderent turistico-recreativ\xc4\x83 \xc8\x99i \xc3\xaentr-o mai mic\xc4\x83 m\xc4\x83sur\xc4\x83 sportiv\xc4\x83, dar non-competi\xc8\x9bional\xc4\x83, care are ca scop ascensiunea \xc3\xaen mun\xc8\x9bi, pe z\xc4\x83pad\xc4\x83, st\xc3\xa2nc\xc4\x83 \xc8\x99i ghea\xc8\x9b\xc4\x83 (ghe\xc8\x9bar). Acest termen este folosit cu prec\xc4\x83dere \xc3\xaen limbile latine europene precum franceza (alpinisme), spaniola (alpinismo) sau italiana (alpinismo)._NEWLINE_Termenul provine de la ascensiuni \xc3\xaen mun\xc8\x9bii Alpi (alpi+nism), fiind promovat \xc3\xaen special de francezi, pentru a r\xc4\x83m\xc3\xa2ne \xc3\xaen istorie c\xc4\x83 aceast\xc4\x83 activitate a ap\xc4\x83rut \xc3\xaen Alpii francezi (masivul Mont Blanc), \xc3\xaen anul 1786._NEWLINE_\xc3\x8en limba spaniol\xc4\x83 din America de Sud nu se folose\xc8\x99te termenul european, ci echivalentul \xe2\x80\x9dandinism\xe2\x80\x9d (ascensiuni \xc3\xaen Anzi)._NEWLINE_\xc3\x8en limbile anglo-saxone (engleza \xc8\x99i germana) se folosesc termenii \xe2\x80\x9dmountain-eering\xe2\x80\x9d (UK) \xc8\x99i \xe2\x80\x9dberg-steigen\xe2\x80\x9d (D) care au ca r\xc4\x83d\xc4\x83cin\xc4\x83 termenul \xe2\x80\x9dmunte\xe2\x80\x9d (nu Alpi) \xc8\x99i pot fi tradu\xc8\x99i mai corect ca \xe2\x80\x9dmontan-ism\xe2\x80\x9d (ascensiuni pe munte) termen nefolosit \xc8\x99i inexistent \xc3\xaen limba rom\xc3\xa2n\xc4\x83.\n_START_SECTION_\nRamurile alpinismului\n_START_PARAGRAPH_\nAlpinismul a evoluat, de-a lungul anilor, federa\xc8\x9bia interna\xc8\x9bional\xc4\x83 de alpinism (UIAA) incluz\xc3\xa2nd azi, \xc3\xaen aceast\xc4\x83 activitate urm\xc4\x83toarele activit\xc4\x83\xc8\x9bi._NEWLINE_1. Drume\xc8\x9bia montan\xc4\x83 (trekking)_NEWLINE_Este forma cea mai simpl\xc4\x83 de mers pe munte, p\xc3\xa2n\xc4\x83 la limita z\xc4\x83pezii permanente/a ghe\xc8\x9barului (\xc3\xaen mun\xc8\x9bii \xc3\xaenal\xc8\x9bi), cu cel mai mare num\xc4\x83r de practican\xc8\x9bi. Se folose\xc8\x99te un echipament specific precum: rucsac pentru transport, bocanci speciali \xc8\x99i \xc3\xaembr\xc4\x83c\xc4\x83minte specific\xc4\x83._NEWLINE_2. Alpinismul (mountaineering)_NEWLINE_Ast\xc4\x83zi exist\xc4\x83 \xc3\xaen dou\xc4\x83 forme: clasic \xc8\x99i tehnic._NEWLINE_Alpinismul clasic este forma original\xc4\x83 a mersului pe munte, pe ghe\xc8\x9bar, z\xc4\x83pad\xc4\x83 \xc8\x99i st\xc3\xa2nc\xc4\x83, av\xc3\xa2nd ca obiectiv general atingerea unui v\xc3\xa2rf. \xc3\x8en plus fa\xc8\x9b\xc4\x83 de drume\xc8\x9bie, se folose\xc8\x99te un echipament tehnic specific precum: pioletul, col\xc8\x9barii, coarda, hamul._NEWLINE_Alpinismul tehnic este forma mai complex\xc4\x83 a mersului pe munte, pe pere\xc8\x9bi verticali de ghea\xc8\x9b\xc4\x83 \xc8\x99i st\xc3\xa2nc\xc4\x83, care a ap\xc4\x83rut la finalul secolului XIX, la peste 100 de ani de la apari\xc8\x9bia alpinismului._NEWLINE_\xc3\x8en plus fa\xc8\x9b\xc4\x83 de forma clasic\xc4\x83 a alpinismului, se folose\xc8\x99te un echipament tehnic foarte specializat: pitoane, micro-pitoane, protec\xc8\x9bii mobile, \xc8\x99uruburi de ghea\xc8\x9b\xc4\x83, sc\xc4\x83ri\xc8\x9be, piole\xc8\x9bi tehnici, col\xc8\x9bari tehnici etc._NEWLINE_Alpinismul \xc3\xaen versiunea mai tehnic\xc4\x83, are dou\xc4\x83 subcategorii principale: c\xc4\x83\xc8\x9b\xc4\x83rarea pe st\xc3\xa2nc\xc4\x83 (rock climbing) \xc8\x99i c\xc4\x83\xc8\x9b\xc4\x83rarea pe ghea\xc8\x9b\xc4\x83 (ice climbing);_NEWLINE_3. Schiul de tur\xc4\x83 (ski touring)_NEWLINE_Este deplasarea pe munte iarna, pe schiuri cu leg\xc4\x83turi speciale, care permit ridicarea cl\xc4\x83parilor de pe schi, pentru a u\xc8\x99ura mersul. \xc3\x8en plus, cu schiurile de tur\xc4\x83 se poate merge \xc3\xaen pant\xc4\x83, datorit\xc4\x83 a\xc8\x99a numitelor \xe2\x80\x9dpiei de foc\xc4\x83\xe2\x80\x9d care se lipesc pe talpa schiului. Deoarece se schiaz\xc4\x83 \xc3\xaen afara p\xc3\xa2rtiilor amenajate, schiul de tur\xc4\x83 necesit\xc4\x83 numeroase cuno\xc8\x99tin\xc8\x9be de munte cu z\xc4\x83pad\xc4\x83 (alpinism). Din aceast\xc4\x83 cauz\xc4\x83 este o ramur\xc4\x83 a alpinismului, coordonat\xc4\x83 ini\xc8\x9bial de UIAA, iar ast\xc4\x83zi de c\xc4\x83tre ISMF \xc8\x99i nu a schiului alpin (FIS.)_NEWLINE_Fiecare din activit\xc4\x83\xc8\x9bile amintite mai sus s-au dezvoltat independent, d\xc3\xa2nd na\xc8\x99tere la numeroase alte subcategorii de activit\xc4\x83\xc8\x9bi, unele devenind competi\xc8\x9bionale: c\xc4\x83\xc8\x9b\xc4\x83rarea sportiv\xc4\x83, c\xc4\x83\xc8\x9b\xc4\x83rarea pe ghea\xc8\x9b\xc4\x83, schi-alpinismul.\n_START_SECTION_\nAlpinismul \xc3\xaen Rom\xc3\xa2nia\n_START_PARAGRAPH_\nDatorit\xc4\x83 configura\xc8\x9biei geografice, \xc3\xaen Rom\xc3\xa2nia se pot practica tot timpul anului doar dou\xc4\x83 din cele trei tipuri de activit\xc4\x83\xc8\x9bi: drume\xc8\x9bia montan\xc4\x83 \xc8\x99i c\xc4\x83\xc8\x9b\xc4\x83rarea pe st\xc3\xa2nc\xc4\x83 (sub-ramur\xc4\x83 a alpinismului)._NEWLINE_Alpinismul \xc8\x99i schiul de tur\xc4\x83 se pot practica doar iarna, c\xc3\xa2nd exist\xc4\x83 cele trei elemente definitorii: z\xc4\x83pada, st\xc3\xa2nca \xc8\x99i ghea\xc8\x9ba._NEWLINE_Se poate spune c\xc4\x83 mersul pe munte \xc3\xaen Rom\xc3\xa2nia a ap\xc4\x83rut o dat\xc4\x83 cu apari\xc8\x9bia primului club de munte \xc3\xaen Bra\xc8\x99ov: \xe2\x80\x9dSiebenburgischer Alpenverein in Kronstadt\xe2\x80\x9d (SAK), 1873. C\xc3\xa2\xc8\x9biva ani mai t\xc3\xa2rziu (1881), la Sibiu s-a \xc3\xaenfiin\xc8\x9bat cel care avea s\xc4\x83 devin\xc4\x83 p\xc3\xa2n\xc4\x83 \xc3\xaen 1948, cel mai mare club de munte de pe teritoriul Rom\xc3\xa2niei: Siebenburgischer Karpaten Verein (SKV)._NEWLINE_Primul club rom\xc3\xa2nesc care a avut ca obiectiv parcurgerea unor trasee dificile/tehnice \xc3\xaen \xc8\x9bar\xc4\x83 \xc8\x99i care a organizat primele \xc8\x99coli rom\xc3\xa2ne\xc8\x99ti de c\xc4\x83\xc8\x9b\xc4\x83rare pe st\xc3\xa2nc\xc4\x83, a fost Clubul Alpin Rom\xc3\xa2n (CAR), \xc3\xaenfiin\xc8\x9bat \xc3\xaen 1934._NEWLINE_Dup\xc4\x83 al doilea r\xc4\x83zboi mondial \xc8\x99i p\xc3\xa2n\xc4\x83 \xc3\xaen 1996, Rom\xc3\xa2nia a fost singura \xc8\x9bar\xc4\x83 din lume (cu excep\xc8\x9bia URSS) \xc3\xaen care alpinismul \xc8\x99i c\xc4\x83\xc8\x9b\xc4\x83rarea pe st\xc3\xa2nc\xc4\x83 au fost reorganizate exclusiv ca sporturi competi\xc8\x9bionalr, \xc3\xaen stil sovietic, cu concursuri locale/regionale/na\xc8\x9bionale, cupe, clasamente \xc8\x99i campionate (a\xc8\x99a numitele \xe2\x80\x9dalpiniade\xe2\x80\x9d)._NEWLINE_\xc3\x8en Carpa\xc8\x9bii rom\xc3\xa2ne\xc8\x99ti, mai precis \xc3\xaen mun\xc8\x9bii Bucegi \xc8\x99i Piatra Craiului, \xc3\xaen paralel cu dezvoltarea c\xc4\x83\xc8\x9b\xc4\x83r\xc4\x83rii pe st\xc3\xa2nc\xc4\x83 \xc8\x99i a alpinismul hivernal, s-a dezvoltat o activitate montan\xc4\x83 unic\xc4\x83, cel pu\xc8\x9bin \xc3\xaen Europa, dac\xc4\x83 nu \xc8\x99i la nivel mondial: mersul pe br\xc3\xa2ne \xc8\x99i v\xc4\x83i de abrupt cu pietri\xc8\x99 \xc8\x99i f\xc4\x83r\xc4\x83 z\xc4\x83pad\xc4\x83 (vara)._NEWLINE_Aceste trasee sunt mai grele dec\xc3\xa2t drume\xc8\x9bia montan\xc4\x83, dar nu se \xc3\xaencadreaz\xc4\x83 ca trasee de alpinism (lipse\xc8\x99te z\xc4\x83pada/ghea\xc8\x9ba) \xc8\x99i nu sunt nici de c\xc4\x83\xc8\x9b\xc4\x83rare pe st\xc3\xa2nc\xc4\x83 (pentru c\xc4\x83 pasajele de c\xc4\x83\xc8\x9b\xc4\x83rare sunt pu\xc8\x9bine, scurte \xc8\x99i cel mai adesea se ocolesc). \xc3\x8en plus, majoritatea acestor trasee sunt \xc3\xaen zone cu vegeta\xc8\x9bie bogat\xc4\x83 (jnepeni), cu obstacole atipice alpinismul._NEWLINE_\xc3\x8en acest moment nu exist\xc4\x83 un termen \xc3\xaencet\xc4\x83\xc8\x9benit \xc3\xaen limba rom\xc3\xa2n\xc4\x83 care s\xc4\x83 defineasc\xc4\x83 aceast\xc4\x83 activitate specific\xc4\x83 Carpa\xc8\x9bilor rom\xc3\xa2ne\xc8\x99ti, de\xc8\x99i s-au vehiculat de-a lungul anilor numeroase variante: \xe2\x80\x9dcarpatism\xe2\x80\x9d (propunere \xc3\xaenc\xc4\x83 din anii 30), \xe2\x80\x9dbucegism\xe2\x80\x9d, \xe2\x80\x9dnemarcate\xe2\x80\x9d (prin opozi\xc8\x9bie cu traseele marcate, de drume\xc8\x9bie montan\xc4\x83).\n_START_SECTION_\nEchipament\n_START_PARAGRAPH_\nEchipamentul standard de alpinism variaz\xc4\x83 \xc3\xaen func\xc8\x9bie de tipul de traseu \xc8\x99i de dificult\xc4\x83\xc8\x9bile estimate a fi \xc3\xaent\xc3\xa2lnite._NEWLINE_Echipament comun, indiferent de tipul traseului:_NEWLINE_- coarda de alpinism;_NEWLINE_- hamul de c\xc4\x83\xc8\x9b\xc4\x83rare;_NEWLINE_- casca de protec\xc8\x9bie;_NEWLINE_- carabiniere \xc8\x99i bucle expres;_NEWLINE_- dispozitiv de rapel \xc8\x99i filare;_NEWLINE_Echipament pentru z\xc4\x83pad\xc4\x83:_NEWLINE_- piolet clasic;_NEWLINE_- col\xc8\x9bari universali;_NEWLINE_- ancore de z\xc4\x83pad\xc4\x83;_NEWLINE_Echipament pentru ghea\xc8\x9b\xc4\x83:_NEWLINE_- piole\xc8\x9bi tehnici;_NEWLINE_- col\xc8\x9bari tehnici;_NEWLINE_- \xc8\x99uruburi de ghea\xc8\x9b\xc4\x83;_NEWLINE_- c\xc3\xa2rligul Abalakov;_NEWLINE_Echipament pentru st\xc3\xa2nc\xc4\x83:_NEWLINE_- protec\xc8\x9bii fixe (permanente) \xc3\xaen st\xc3\xa2nc\xc4\x83, care s\xc4\x83 \xc3\xaempiedice c\xc4\x83derea din perete: pitoane, ancore mecanice, ancore chimice;_NEWLINE_- protec\xc8\x9bii mobile (temporare): nuci pasive (trapezoidale, excentrice, mari, mici, de \xc3\xaenaintare), nuci active (friend-urile)_NEWLINE_- espadrile;_NEWLINE_- pudr\xc4\x83 de carbonat de magneziu, purtat\xc4\x83 \xc3\xaentr-u s\xc4\x83cule\xc8\x9b de magneziu, ag\xc4\x83\xc8\x9bat la spatele c\xc4\x83\xc8\x9b\xc4\x83r\xc4\x83torului;\n_START_SECTION_\nGrade de dificultate\n_START_PARAGRAPH_\nGradul de dificultate al unui traseu de alpinism este o cota\xc8\x9bie utilizat\xc4\x83 pentru a se putea compara dificultatea diferitelor trasee de alpinism._NEWLINE_\xc3\x8en sistemul rom\xc3\xa2nesc de cotare, se are \xc3\xaen vedere dificultatea de ansamblu a traseului. Astfel, un traseu scurt dar foarte greu este cotat la fel sau mai slab dec\xc3\xa2t unul cu pasaje nu prea grele dar foarte lung._NEWLINE_Gradele de dificultate ale traseelor de alpinism:_NEWLINE_RO Interna\xc8\x9bional_NEWLINE_1A/B = Facile = u\xc8\x99or , c\xc4\x83\xc8\x9b\xc4\x83rare usoar\xc4\x83 pe st\xc3\xa2nc\xc4\x83 sau z\xc4\x83pad\xc4\x83 sau ghea\xc8\x9b\xc4\x83 unde nu este necesar\xc4\x83 folosirea echipamentului sau tehnicilor speciale; mersul pe ghe\xc8\x9bar; traseele care nu necesit\xc4\x83 legarea \xc3\xaen cord\xc4\x83 ca masur\xc4\x83 de protec\xc8\x9bie \xc3\xaempotriva c\xc4\x83derii, excep\xc8\x9bie f\xc4\x83c\xc3\xa2nd mersul pe ghe\xc8\x9bar._NEWLINE_2A/B = Peu Difficile = pu\xc8\x9bin dificil, trasee cu scurte pasaje tehnice pentru care se recomand\xc4\x83 folosirea echipamentului de asigurare \xc8\x99i trasee complicate pe ghe\xc8\x9bar._NEWLINE_se recomand\xc4\x83 doar alpini\xc8\x99tilor experimenta\xc8\x9bi_NEWLINE_3A/B = Assez Difficile = destul de dificil, trasee cu pasaje de c\xc4\x83\xc8\x9b\xc4\x83rat sau pante de z\xc4\x83pad\xc4\x83 sau ghea\xc8\x9b\xc4\x83 cu unghiul de \xc3\xaenclinare cuprins \xc3\xaentre 45 \xc8\x99i 65 de grade._NEWLINE_4A/B = Dificile =dificil, trasee sus\xc8\x9binute (lungi \xc8\x99i cu pasaje periculoase) cu c\xc4\x83\xc8\x9b\xc4\x83rare pe st\xc3\xa2nc\xc4\x83 , z\xc4\x83pad\xc4\x83 sau ghea\xc8\x9b\xc4\x83, destul de serioase, cu unghiul de \xc3\xaenclinare cuprins \xc3\xaentre 50 \xc8\x99i 70 de grade._NEWLINE_5A/B = Tr\xc3\xa8s Difficile = foarte dificil, trasee lungi, serioase, cu diferen\xc8\x9be mari de nivel care necesit\xc4\x83 o preg\xc4\x83tire tehnic\xc4\x83 \xc8\x99i fizic\xc4\x83 foarte bun\xc4\x83. Pantele de z\xc4\x83pad\xc4\x83 sau ghea\xc8\x9b\xc4\x83 au unghiul de \xc3\xaenclinare cuprins \xc3\xaentre 65 \xc8\x99i 80 de grade._NEWLINE_6A/B = Extr\xc3\xaamement Difficile = extrem de dificile, cele mai grele trasee de c\xc4\x83\xc8\x9b\xc4\x83rare cu dificult\xc4\x83\xc8\x9bi continue._NEWLINE_7A/B = ABOminablement difficille = extrem de dificile \xc8\x99i periculoase \xc3\xaen acela\xc8\x99i timp. Defini\xc8\x9bia \xc3\xaens\xc4\x83\xc8\x99i este suficient de explicit\xc4\x83.\n_START_SECTION_\nAspecte specifice\n_START_PARAGRAPH_\n\xc3\x8en Rom\xc3\xa2nia exist\xc4\x83 numeroase confuzii la nivel de societate, dar \xc8\x99i \xc3\xaen r\xc3\xa2ndul practican\xc8\x9bilor, cu privire la aceast\xc4\x83 activitate._NEWLINE_1. Termenul \xe2\x80\x9dalpinism\xe2\x80\x9d este folosit, \xc3\xaen mod eronat, pentru a se defini traseele de c\xc4\x83\xc8\x9b\xc4\x83rare pe st\xc3\xa2nc\xc4\x83 (f\xc4\x83r\xc4\x83 z\xc4\x83pad\xc4\x83 sau ghea\xc8\x9b\xc4\x83), de mai multe lungimi de coard\xc4\x83._NEWLINE_2. Activitatea de alpinism este considerat\xc4\x83 exclusiv o form\xc4\x83 sportiv\xc4\x83-competi\xc8\x9bional\xc4\x83, subordonat\xc4\x83 ministerului de sport. Asta de\xc8\x99i \xc3\xaen alpinismul propriu-zis nu exist\xc4\x83 concursuri, concuren\xc8\x9bi, arbitri, spectatori, campionate \xc8\x99i cupe interna\xc8\x9bionale.'